Tuppa schnorra

Da Rafael Camenisch

Per esser sincer: A mai èsi uschè lung sco lad tge che la glieud pensa dal rumantsch grischun - el vegn en scadin cas a daventar l'unica scrittira rumantscha en il Grischun. Intellectuals rumantschs, tals che vulessan esser gliez, figls e figlias da babuns, scolasts, manischunzs da camiuns, ustieras, scuavias e tut ils auters pon far polemicas senza fin a smaladir ils deputads da lieunga rumantscha, la regenza, la Lia Rumantscha e Claudio Lardi enfin ch'els nun han pli nagina vusch. Tgi interesseschi?
En sasez èsi in trist attest a la Rumantschia - ma er tipic - ch'ella nun è stada abla sezza da prender decisiuns. E cunzunt da vesair ils fatgs e la realitad da la quarta lingua svizra senza emoziuns faussas e patratgs da pudair sa profilar.
Saja sco i saja: Donn èsi be ch'i dat charplinas era pli grondas pervi da questa "chaussa" tranter in pievel ch'è, sco ils Puntists han pudì vesair pli che avunda sin lur tur tras la Rumantschia, en sasez fitg curtaschaivel, per bler betg uschè serrà sco i vegn detg ed armà cun ina buna purziun umor. Donn èn talas charplinas er perquai che quest pievel, nus, ti ed jau, pudain ans inscuntrar e discurrer en noss idiom ed avair legher ensemen - e quai segir e franc er suenter ch'il rumantsch grischun vegn ad esser l'unica scrittira rumantscha.